元旦訓孫
作者：徐經孫
朝代：宋

paragraphs: 咨爾潭生，今歲十六。
棄汝幼志，企慕老宿。
收汝放心，歸就檢束。
業必精思，書必勤讀。
敬事父母，出入必告。
欽奉師模，傳習必熟。
友愛同氣，如手如足。
珍重自身，如珪如玉。
非禮勿視，祇汙青目。
非禮勿聽，祇亂心曲。
非禮勿言，言必招辱。
非禮勿動，動必非福。
翁作箴言，爾其佩服。
念哉敬哉，中有天祿。